Lovændring har utilsigtet effekt: P-kontrollørerne kan ikke længere give bøde til bilister, der parkerer på græsset i eksempelvis Botanisk Have og i Mindeparken

Annonce

AARHUS: Hvis du var til sæbekasseløb i Botanisk Have søndag, undrede du dig måske over, at der holdt massevis af biler på græsarealerne. For det er da ikke lovligt, vel? Alligevel havde ingen af bilerne den sædvanlige "hilsen" fra byens ellers normalt ret emsige p-vagter, en gul seddel, i forruden. Er kommunens p-kontrol helt faldet i søvn? Joshua Krogager, teamleder for parkering i Aarhus Kommune, bekræfter, at de pågældende bilister ikke fik nogen afgift. Han forklarer, at en lovændring 1. juli gjorde parkeringer langs veje i byzonen lovlige. Også dem i offentlige parker. Resultatet er, at P-vagterne ikke længere kan skride ind over for bilister, der finder på at bruge græsplænen i Mindeparken til p-plads. Eller parkerer på skovarealer til eksempelvis Classic Race. Ja, faktisk kan bilister parkere gratis i Rådhusparken, uden at kommunens p-kontrol kan røre dem. I våde perioder kan den slags parkeringer i sagens natur ødelægge græsarealer. Det skete eksempelvis sidste år til julemarked i Botanisk Have. Bilerne efterlod dybe hjulspor i parkens græstæppe.

Kaotisk så parkeringerne ved Langelandsgade ud til søndagens sæbekasseløb i Botanisk Have. Men ingen af bilerne på billedet blev på grund af de nye regler forsynet med en gul seddel fra p-kontrollen. Privatfoto

At græstæppet i Botanisk Have ikke bryder sig om bilkørsel blev demonstreret under sidste års julemarked. Nu frygter kommunen, at nye p-regler vil gøre den slags parkeringer almindelige. Foto: Thomas Nygaard.

Annonce

Ulovlig parkering på egen grund

Parkeringer langs veje i byzonen blev gjort ulovlige i starten af 2014, viser avisens research. Lovændringen betød, at det inden for byzonen var forbudt at standse og parkere uden for kørebanen alle steder, hvor der var et areal ind til en fysisk forhindring i form af en hæk, grøft, et hus eller lignende. Den nye lov skabte glæde i kommunens p-kontrol, for pludselig blev det muligt, effektivt at skride ind over for parkeringer i byens parker. Parkeringer, som flere gange havde resulteret i et skamferet græstæppe. Men så kom historien om familien Czaja i landsbyen Stae i Nordjylland i TV2. På grund af den nye lov fik familien en parkeringsbøde, selv om deres trailer holdt på familiens egen grund, der grænsede op til vejen. Det kunne ikke være meningen, mente transport-, bolig- og bygningsminister Ole Birk Olesen fra Liberal Alliance. - Vi har set eksempler på, at forbuddet mod standsning og parkering i yderrabatten har haft helt skæve konsekvenser. Det har blandt andet betydet, at en borger i Nordjylland ikke har kunnet parkere en trailer på græsplænen foran sit hus, selvom græsplænen lå på borgerens egen grund, lød det i begyndelse af 2017 fra Ole Birk Olesen i en pressemeddelelse. Det blev begyndelsen til enden for den nye lov.

Under Classic Race fik en række bilister bøde for at holde på græsarealer langs med vejene. Med de nye regler er p-kontrollen sat skatmat. Medmindre der bliver skiltet med "Parkering Forbudt". Scanpix Denmark.

Annonce

Pres på gratis p-pladser

1. juli i år lavede et flertal Folketinget - Venstre, Liberal Alliance, Konservative, Dansk Folkeparti, Socialdemokratiet og SF - den nye lov om. Og det er problematisk for en by som Aarhus, hvor der bliver større og større efterspørgsel på p-pladser. Især de gratis. - Siden loven i sin tid blev lavet, er der kommet langt flere biler i Aarhus. Der er flyttet flere folk til kommunen, og flere har anskaffet sig biler. Vi kan mærke, at presset på p-arealerne er steget ganske meget i løbet af den forholdsvis korte tid, siger Joshua Krogager. Spørgsmålet er, om politiet kan gøre noget, når kommunens p-korps ikke kan. - Som udgangspunkt interesserer vi os kun for parkeringsforhold, hvis køretøjer er placeret, så de udgør en fare for trafikken, eller hvis køretøjer blokerer eksempelvis porte, siger politikommissær Amrik Singh Chadha fra Færdselssektionen hos Østjyllands Politi. Med andre ord: Man skal ikke forvente, at politiet kan gribe ind over for parkeringer i parker og lignende steder.

Annonce

Kampesten i parkerne?